Rahapelilaissa säädettyjen velvollisuuksien rikkomisesta tai laiminlyönnistä viranomainen voisi määrätä toimiluvanhaltijalle rikemaksun ja vakavammista rikkeistä seuraamusmaksun. Viimesijaisena keinona viranomainen voisi peruuttaa myöntämänsä toimiluvan. Eräät rahapelilain vastaiset teot olisivat nykyiseen tapaan säädetty rikoslaissa rangaistaviksi.
Viranomainen voisi myös puuttua lainvastaiseen toimintaan antamalla rahapelin toimeenpanoa tai markkinointia koskevan kieltopäätöksen ja tehostaa kieltoa uhkasakolla. Jos kiellon kohteena olisi toimija, jolla ei ole toimilupaa rahapelien toimeenpanoon, kielto velvoittaisi samalla verkkoyrityksiä estämään pääsyn Manner-Suomesta toimijan rahapelisivustolle. Lisäksi viranomainen voisi estää maksutapahtumat.